The Blight Wood

Geografi
Et nettverk av varme kilder gir Blight Wood til et temperert klima med en frodig og unik flora. Kildene er et yndet reisemål for modige eventyrere som søker en pause fra det omliggende arktiske klimaet, men skogen er kjent for å både ta og gi. Skogen er også kjent for den karakteristiske blåpesten, som kan ramme både planter og trær. Dette er opphavet til navnet Blight Wood.

Blåflekket muldvarp
Blåflekket muldvarp er en art som bar er å finne i Blight Wood. De er på størrelse med en stor hund, og kjennetegnes ved sin karakteristiske blåflekkede pels. Vesenene er relativt intelligente med et velutviklet språk som få forstår. De er ansett for å være griske og temperamentsfulle, men angriper ikke mennesker uprovosert. Muldvarpene trekkes mot alt som glitrer, og hvis man byr på noe tilstrekkelig skinnende kan de vise seg å være heller hjelpsomme. Under skogen har muldvarpene gravd et intrikat nettverk av underjordiske ganger. Disse brukes både for å trygt forflytte seg fra én del av skogen til en annen, og som gjemmested for de høyt verdsatte skattene. Dette gjør hulene deres til et lukrativt mål for banditter, men få har kommet godt ut av det.

Muldvarpene lever hovedsakelig av sevje utvunnet av blåpestet eik. De har også utviklet en hemmelig bearbeidingsprosess av sevjen til rituelt bruk, som gjør at sevjen kan gi korte visjoner og glimt av en mulig fremtid.

Druidesirkel
En soppfokusert druidesirkel har tilholdssted i skogen. De er der til dels på grunn av god tilgang på slidrehatt, men har også gjort det til sitt mål å beskytte den unike bestanden av blåflekket muldvarp. Dette gjør dem svært skeptiske til tilreisende, som sees på som potensielle banditter og skattejegere. Muldvarpene er mer enn kapable til å beskytte seg selv, men kan allikevel finne på å gi noe fermentert sevje som takk.

Cloudpeak
Midt i skogen er et høyt fjell uten noen øyensynlig vei opp. Ingen vet heller hvor høyt fjellet er, for toppen er alltid dekket av skyer. Rundt fjellet kranser det store, øgleaktige rovfugler. Fuglene er alltid sultne, og er man uheldig kan man støte på dem over hele Blight Wood.

Dysan-ruin
I skogen finnes det en gammel, overgrodd Dysan-ruin. Ruinen har en gang vært et avansert festningsverk, og selv om det har vært forlatt i århunderer har dyr lært seg å holde seg unna.